Diari Oficial de la Generalitat Valenciana


Sumari del DOGV 9557, del 20-03-2023 (2023/2986)

ORDRE 7/2023, de 15 de març, de la Conselleria d'Educació, Cultura i Esport, per la qual es convoca el procediment d'integració del professorat del cos a extingir de professores i professors tècnics de Formació Professional en el cos de professores i professors d'Ensenyament Secundari.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9557

Data del DOGV
:   20-03-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/2986


Data del document
:   15-03-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * concurs administratiu

ORDRE 7/2023, de 15 de març, de la Conselleria d'Educació, Cultura i Esport, per la qual es convoca el procediment d'integració del professorat del cos a extingir de professores i professors tècnics de Formació Professional en el cos de professores i professors d'Ensenyament Secundari. [2023/2986]  
Índex  
Preàmbul  
Article 1. Objecte  
Article 2. Àmbit  
Article 3. Requisits  
Article 4. Especialitats des de les quals es pot sol·licitar la integració en el cos de professors d'Ensenyament Secundari  
Article 5. Sol·licituds i documentació  
Article 6. Termini de presentació de sol·licituds  
Article 7. Procediment de tramitació  
Article 8. Llistes provisionals de personal funcionari proposat i exclòs per a la seua integració i reclamació contra aquestes  
Article 9. Llistes definitives de personal funcionari proposat i exclòs per a la seua integració  
Article 10. Resolució del procediment d'integració a través de la publicació de la relació de personal funcionari que s'integra en el cos de professors d'Ensenyament Secundari i recursos contra aquesta  
  
Article 11. Efectes de la resolució d'integració  
Article 12. Personal funcionari procedent d'altres administracions educatives  
Article 13. Reconeixement del dret una vegada resolta aquesta convocatòria d'integració  
Article 14. Canvi de destinació durant la instrucció del procediment  
  
Article 15. Professorat amb més d'una especialitat en el cos a extingir de professors tècnics de Formació Professional  
Article 16. Recursos  
  
  
Preàmbul  
  
La Llei orgànica 3/2020, de 29 de desembre, modifica la disposició addicional setena de la Llei orgànica 2/2006, de 3 de maig, i declara a extingir el cos de professors tècnics de Formació Professional.  
  
La Llei orgànica 3/2022, 31 de març, d'ordenació i integració de la Formació Professional, en el seu article 85, determina els cossos docents que poden impartir docència en l'àmbit de la Formació Professional, i en la disposició final segona modifica la disposició addicional onzena de la Llei 3/2020, de 29 de desembre, i regula la integració del professorat del cos, a extingir, de professors tècnics de Formació Professional, en el cos de professors d'Ensenyament Secundari. A més, en aquesta mateixa modificació, s'encomana al Govern, després de consultar amb les administracions educatives, l'establiment del procediment i de les condicions d'aqueixa integració.  
El Reial decret 800/2022, de 4 d'octubre, regula la integració del professorat del cos, a extingir, de professors tècnics de Formació Professional en el cos de professors d'Ensenyament Secundari, i modifica diversos reials decrets relatius al professorat d'ensenyaments no universitaris, i acompleix el que es disposa en la disposició addicional onzena de la Llei orgànica 3/2020, de 29 de desembre. En aquest mateix decret s'estableix que seran les administracions educatives les qui realitzaran les corresponents convocatòries públiques per a efectuar la integració.  
  
A més, aquest Reial decret 800/2022 modifica el Reial decret 1834/2008, de 8 de novembre, pel qual es defineixen les condicions de formació per a l'exercici de la docència en l'educació secundària obligatòria, el batxillerat, la formació professional i els ensenyaments de règim especial i s'estableixen les especialitats dels cossos docents, incloent-hi les especialitats del cos de professors especialistes en sectors singulars de la Formació Professional. També estableix que el personal funcionari del cos, a extingir, de professors tècnics de Formació Professional mantindrà les seues especialitats i atribucions docents.  
  
D'aquesta manera i en compliment de l'article 4 del Reial decret 800/2022, i de conformitat amb el que s'estableix en l'article 28 de la Llei 5/1983, de 30 de desembre, del Consell, i en l'exercici de les atribucions conferides en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i vista la proposta de la directora general de Personal Docent,  
  
  
Ordene  
  
Article 1. Objecte  
Aquesta ordre té per objecte convocar, en l'àmbit de gestió de la Generalitat Valenciana, el procediment per a la integració en el cos de professors d'Ensenyament Secundari del professorat funcionari de carrera del cos, a extingir, de professors tècnics de Formació Professional, que reunisca els requisits i complisca les condicions establides en aquesta ordre.  
  
Article 2. Àmbit d'aplicació  
Aquesta convocatòria es regirà pel que s'estableix en el Reial decret 800/2022, de 4 d'octubre, que regula la integració del professorat del cos de professors tècnics de Formació Professional en el cos de professors d'Ensenyament Secundari, i acompleix el que s'estableix en la disposició addicional onzena de la Llei orgànica 3/2020, de 29 de desembre.  
Aquesta ordre serà aplicable al personal funcionari de carrera del cos, a extingir, de professors tècnics de Formació Professional, dependent de l'Administració educativa de la Generalitat Valenciana, que tinga destinació definitiva o es trobe en situació d'expectativa de destinació en l'àmbit de gestió de la Conselleria d'Educació, Cultura i Esport de la Generalitat Valenciana. La present ordre no serà aplicable al personal funcionari de carrera del cos, a extingir, de professors tècnics de Formació Professional amb destinació definitiva o en expectativa de destinació en altres administracions educatives, però que exercisquen funcions docents en l'àmbit de gestió de la Conselleria d'Educació, Cultura i Esport de la Generalitat Valenciana, que hauran de participar, de conformitat amb el que es disposa en l'article 3.2 del Reial decret 800/2022, de 4 d'octubre, i en l'article cinqué d'aquesta ordre, en la convocatòria que s'efectue per l'administració educativa on tinguen la destinació definitiva o es troben en expectativa de destinació.  
  
  
Article 3. Requisits  
Per a participar en la present convocatòria per a la integració en el cos de professors d'Ensenyament Secundari, el personal funcionari de carrera assenyalat en l'article 2 d'aquesta ordre haurà de:  
1. Estar en possessió, o reunir les condicions perquè li siga expedit abans de la finalització del termini de presentació de sol·licituds, de la titulació de grau universitari, llicenciatura, enginyeria o arquitectura. De conformitat amb el que es disposa en la disposició addicional única del Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'educació, podran ser admesos també els qui, mancant de la titulació exigida amb caràcter general, es troben en possessió de les titulacions de diplomatura universitària, arquitectura tècnica o enginyeria tècnica.  
  
2. Ser titular en el cos, a extingir, de professors tècnics de Formació Professional, d'alguna de les especialitats de les assenyalades en l'article 4 d'aquesta convocatòria.  
3. Estar en situació de servei actiu. Podran participar també els qui es troben en les situacions administratives de serveis especials, excedència per cura de familiars, excedència per raó de violència de gènere, i excedència per raó de violència terrorista, sempre que la darrera destinació en servei actiu haja sigut com a personal funcionari de carrera adscrit a la Conselleria d'Educació, Cultura i Esport de la Generalitat Valenciana.  
Article 4. Especialitats des de les quals es pot sol·licitar la integració en el cos de professors d'Ensenyament Secundari  
El personal funcionari de carrera del cos, a extingir, de professors tècnics de Formació Professional que complisca els requisits i les condicions assenyalats en l'article 3, podrà sol·licitar la integració en el cos de professors d'Ensenyament Secundari des d'una les següents especialitats:  
1. Aquelles especialitats que han sigut integrades en el cos de professors d'Ensenyament Secundari conforme a l'apartat 1 de la disposició addicional cinquena de la Llei orgànica 3/2022, de 31 de març, d'ordenació i integració de la Formació Professional, i que es detallen en l'annex II de la present ordre.  
2. Aquelles especialitats del cos, a extingir, de professors tècnics de Formació Professional relacionades en l'annex III d'aquesta ordre que, de conformitat amb el que es disposa en la disposició transitòria cinquena del Reial decret 1834/2008, de 8 de novembre, pel qual es defineixen les condicions de formació per a l'exercici de la docència en l'educació secundària obligatòria, el batxillerat, la formació professional i els ensenyaments de règim especial i s'estableixen les especialitats dels cossos docents d'ensenyament secundari, es consideraran a l'efecte del procés d'integració com a especialitats del cos de professors d'Ensenyament Secundari.  
  
Article 5. Sol·licituds i documentació  
1. La tramitació del procediment tindrà caràcter electrònic i s'iniciarà a instàncies de la persona interessada, que haurà de formular la sol·licitud d'integració, conforme al model que figura com a annex I, a través la plataforma OVIDOC, a la qual s'accedirà a través de l'enllaç https://ovidoc.edu.gva.es utilitzant qualsevol dels mètodes d'identificació vàlids en aquesta plataforma.  
2. La presentació de la sol·licitud haurà de realitzar-se obligatòriament per via electrònica, d'acord amb el que s'estableix en la disposició addicional primera del Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, i es dirigirà a la direcció general competent en matèria de personal docent, òrgan gestor de la resolució d'aquesta convocatòria. Segons està previst en l'article 14.2, apartat e, de la Llei 39/2015, d'1 d'octubre, del procediment administratiu comú de les administracions públiques, no serà vàlida la presentació de la sol·licitud ni dels documents per mitjans no electrònics.  
L'ús dels mitjans telemàtics per a participar en el procediment comporta el consentiment de la persona sol·licitant al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.  
Les dades personals recollides mitjançant aquesta sol·licitud seran tractades de manera confidencial. La finalitat del tractament és el compliment del que es disposa en la present convocatòria. De conformitat amb el que es disposa en l'article 16.8 de la citada Llei 39/2015, d'1 d'octubre, mancarà de validesa i eficàcia la presentació de sol·licituds i la realització de qualsevol acte efectuat a través de mitjans diferents a l'indicat en els paràgrafs anteriors.  
3. Per a la tramitació d'aquest procediment l'òrgan d'instrucció és la subdirecció general amb competències en règim jurídic i gestió de personal docent, que podrà consultar, excepte que la persona interessada s'opose expressament en la seua sol·licitud, les dades relatives als títols oficials universitaris que la persona sol·licitant al·legue posseir, d'entre els que consten en el Registre Nacional de Titulats Universitaris Oficials (RNTUO) del Ministeri d'Universitats, i siguen recaptades electrònicament a través de les seues xarxes corporatives o d'una consulta a les plataformes d'intermediació de dades o altres sistemes electrònics habilitats a aquest efecte. En el cas que les persones interessades s'oposen a la consulta, i ho facen constar expressament en la sol·licitud, hauran d'aportar la documentació justificativa que acredite el compliment dels requisits de titulació exigits.  
4. S'haurà d'adjuntar a la sol·licitud d'integració, quan siga necessari conforme al que es disposa en l'apartat tercer d'aquest article, la documentació acreditativa de la possessió de la titulació específica exigida d'acord amb l'article 3.1 d'aquesta ordre. S'haurà d'annexar, en arxiu PDF i ZIP amb capacitat màxima de 5 Mb, còpia del títol que s'al·legue com a requisit per a la integració en el cos de professors d'Ensenyament Secundari o, en defecte d'això, certificació acadèmica oficial que acredite haver realitzat tots els estudis per a l'obtenció del títol juntament amb l'acreditació d'haver abonat els drets per a la seua expedició. En el cas que la titulació al·legada per a acreditar el compliment dels requisits necessaris per a l'exercici de la professió docent s'haja obtingut a l'estranger, haurà d'haver-se concedit la corresponent homologació o declaració d'equivalència al nivell de grau, segons el Reial decret 967/2014, de 21 de novembre (Boletín Oficial del Estado de 22 de novembre), el Reial decret 285/2004, de 20 de febrer (Boletín Oficial del Estado de 4 de març), o el Reial decret 1837/2008, de 8 de novembre (Boletín Oficial del Estado del 20 de novembre), pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, relatives al reconeixement de qualificacions professionals, així com a determinats aspectes de l'exercici de la professió d'advocat. D'acord amb el que es disposa en l'article 15.3 de la citada Llei 39/2015, d'1 d'octubre, la documentació presentada haurà d'estar traduïda a alguna de les dues llengües oficials de la Comunitat Valenciana.  
  
5. El personal funcionari participant declararà en la sol·licitud d'integració que els documents aportats són veraços. En el cas de falsedat en les dades i/o en la documentació aportada podrà ser exclòs de la seua participació en aquest procediment amb independència de les responsabilitats que pertocaren. La conselleria competent en matèria d'educació podrà sol·licitar, en qualsevol moment del procediment administratiu, els originals a través dels quals es van generar tots els arxius electrònics incorporats a la sol·licitud, amb la finalitat de contrastar la seua validesa i concordança. Així mateix, es reserva el dret de procedir legalment contra els qui hagueren modificat o alterat documents originals per a generar els arxius electrònics inclosos en la sol·licitud.  
  
  
Article 6. Termini de presentació de sol·licituds  
El termini per a presentar les sol·licituds d'integració és de vint dies hàbils, comptats a partir de l'endemà de la publicació de la present ordre en el Diari Oficial de la Generalitat Valenciana.  
  
Article 7. Procediment de tramitació  
1. Després d'haver-se formulat la sol·licitud en la forma establida en l'article 5, i en el termini marcat en l'article 6, la subdirecció general competent en matèria de règim jurídic i gestió de personal docent haurà de comprovar el compliment dels requisits establits en l'article 3.  
L'òrgan gestor, com a responsable de la tramitació del procediment, realitzarà les següents funcions:  
- Comprovar que les persones participants reuneixen els requisits i condicions exigits en l'article 3 per a la seua integració en el cos de professors d'Ensenyament Secundari.  
- Elevar a la direcció general competent en matèria de personal docent la relació provisional de personal funcionari que es proposa per a la seua integració en el cos de professors d'Ensenyament Secundari, així com d'aquells aspirants que s'excloguen provisionalment per no acreditar els requisits i condicions exigides, amb indicació en cada cas de la causa d'exclusió.  
- Elaborar la proposta de resolució de les reclamacions que es presenten contra aqueixa resolució provisional de personal funcionari que s'ha proposat o, si és el cas, s'ha exclòs provisionalment per a la seua integració en el cos de professors d'Ensenyament Secundari.  
- Elevar a la direcció general competent en matèria de personal docent la proposta de resolució definitiva per la qual s'aprove la relació de personal funcionari del cos, a extingir, de professors tècnics de Formació Professional que es proposen per a la seua integració en el cos de professors d'Ensenyament Secundari, així com d'aquell personal que resulte exclòs amb caràcter definitiu.  
  
Article 8. Llistes provisionals de personal funcionari proposat i exclòs per a la seua integració i reclamació contra aquestes  
1. La direcció general competent en matèria de personal docent ha de dictar una resolució provisional, que es publicarà en la web d'aquesta conselleria, en què figuraran les persones sol·licitants, en la qual s'indicarà l'estimació o desestimació de la sol·licitud de la seua integració en el cos de professors d'Ensenyament Secundari que hagen participat a través de la present convocatòria. En les llistes hauran de constar les dades personals del personal funcionari participant, que s'identificarà mitjançant el seu nom i cognoms, i s'afegiran quatre xifres numèriques del document nacional d'identitat, el cos i l'especialitat o especialitats de les quals siga titular i, si és el cas, les causes de desestimació de la sol·licitud.  
2. Contra les llistes a què es refereix l'apartat anterior, el personal funcionari participant, en el termini de deu dies hàbils, comptats a partir de l'endemà de la publicació, podrà presentar una reclamació o esmenar el defecte que haja motivat l'exclusió. Així mateix, aquells aspirants que hagen detectat errors en la consignació de les seues dades personals podran manifestar-ho en aqueix mateix termini. Les reclamacions hauran de realitzar-se obligatòriament per via electrònica, d'acord amb el que s'estableix en la disposició addicional primera del Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, a través de la plataforma OVIDOC.  
Transcorregut aquest termini sense que la persona interessada esmene la falta i/o adjunte els documents preceptius, es considerarà que ha desistit de la seua petició conforme al que es disposa en l'article 68.1 de la Llei 39/2015, d'1 d'octubre, del procediment administratiu comú de les administracions públiques.  
El tràmit de notificació de la contestació d'aquestes al·legacions s'entendrà efectuat amb la publicació de les llistes definitives de les persones sol·licitants en la qual s'indicarà l'estimació o desestimació de la sol·licitud de la seua integració en el cos de professors d'Ensenyament Secundari, i es declararan desestimades les al·legacions no recollides en aquestes.  
  
Article 9. Llistes definitives de personal funcionari proposat i exclòs per a la seua integració  
Examinades i resoltes les reclamacions presentades es procedirà, mitjançant resolució de la direcció general competent en matèria de personal docent, a publicar les llistes definitives de les persones sol·licitants en la qual s'indicarà l'estimació o desestimació de la sol·licitud de la seua integració en el cos de professors d'Ensenyament Secundari que hagen participat a través de la present convocatòria, que seran exposades en els mateixos llocs en els quals es van fer públiques les llistes provisionals d'admesos i exclosos.  
  
Article 10. Resolució del procediment d'integració a través de la publicació de la relació de personal funcionari que s'integra en el cos de professors d'Ensenyament Secundari i recursos contra aquesta  
  
El llistat definitiu d'aspirants proposats per a la seua integració en el cos de professors d'Ensenyament Secundari l'elevarà la direcció general competent en matèria de personal docent a la Sotssecretaria del Ministeri d'Educació i Formació Professional, que dictarà resolució declarant del cos de professors d'Ensenyament Secundari el personal funcionari del cos, a extingir, de professors tècnics de Formació Professional, que serà integrat en aquell, per al seu nomenament i expedició pel Ministeri d'Educació i Formació Professional dels corresponents títols com a personal funcionari de carrera de l'esmentat cos de professors d'Ensenyament Secundari.  
  
Article 11. Efectes de la resolució d'integració  
1. Els efectes de la resolució estimatòria de les sol·licituds d'integració, d'acord amb el que es disposa en l'article 7 del Reial decret 800/2022, que hagen sigut presentades en el termini establit en l'article 6 de la present convocatòria, es produiran des del 19 de gener de 2021 per al personal funcionari que en aquesta data complira els requisits i condicions establides en l'article tercer.  
2. Per a aquell personal funcionari participant que complira aquestes condicions i requisits amb posterioritat al 19 de gener de 2021, els efectes de la resolució estimatòria de les sol·licituds d'integració que hagen sigut presentades en el termini establit en l'article 6 es retrotrauran exclusivament al moment en què aqueixos requisits i condicions es compliren. Per a aquests casos, s'entendrà com a data de compliment de les condicions relatives a la titulació, la data de la finalització completa dels estudis corresponents a l'obtenció dels títols acadèmics requerits conforme a l'article 3.  
3. Per al professorat que haguera ingressat en el cos, a extingir, de professors tècnics de Formació Professional amb posterioritat al 19 de gener de 2021 i se li haguera estimat la seua sol·licitud d'integració en el cos de professors d'Ensenyament Secundari presentada en el termini establit en l'article sisé, la data d'efectes de la resolució estimatòria serà la corresponent a la que figure en el seu nomenament com a personal funcionari de carrera en el cos, a extingir, de professors tècnics de Formació Professional.  
Els efectes econòmics i administratius derivats de la integració en el cos de professors d'Ensenyament Secundari, resolta per aquesta convocatòria, correspondran a la conselleria competent en matèria d'educació en els períodes en els quals s'haja prestat serveis efectius com a personal funcionari de carrera del cos, a extingir, de professors tècnics de Formació Professional i es percebran les retribucions corresponents a l'esmentat cos docent des d'aquesta administració educativa.  
  
  
Article 12. Personal funcionari procedent d'altres administracions educatives  
Al personal funcionari de carrera del cos, a extingir, de professors tècnics de Formació Professional, dependent d'altres administracions educatives, que exercisquen funcions docents i perceben les retribucions corresponents en l'àmbit de gestió de la conselleria competent en matèria d'educació de la Generalitat Valenciana, una vegada que siguen integrats en el cos de professors d'Ensenyament Secundari a través de la seua participació en la convocatòria que s'efectue per l'administració educativa on tinguen la destinació definitiva o es troben en expectativa de destinació, podran sol·licitar a aquesta administració educativa els efectes econòmics i administratius que els pogueren correspondre per aquell període temporal en el qual hagueren prestat serveis com a funcionaris de carrera del cos, a extingir, de professors tècnics de Formació Professional, en aquesta administració.  
  
Article 13. Reconeixement del dret una vegada resolta aquesta convocatòria d'integració  
1. D'acord amb el que es disposa en l'article 8 del Reial decret 800/2022, de 4 d'octubre, el professorat del cos, a extingir, de professors tècnics de Formació Professional dependents de la Conselleria d'Educació Cultura i Esport de la Generalitat Valenciana, que amb posterioritat a la finalització del termini establit en l'article 6, reunira els requisits establits en la disposició addicional onzena de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, que es recullen en l'article 3 de la present convocatòria, o bé, reunint els requisits en el termini establit, no haguera sol·licitat la integració dins d'aquest termini, podrà sol·licitar-ho amb posterioritat a través d'una sol·licitud dirigida a la direcció general amb competències en personal docent.  
  
2. La tramitació del procediment tindrà caràcter electrònic i s'iniciarà a instàncies de la persona interessada, que haurà de formular la sol·licitud d'acord amb el procediment establit en l'article 5 de la present ordre.  
3. El procediment de tramitació s'ajustarà al que es disposa en l'article 7, la direcció general competent en matèria d'educació dictarà la resolució que, si escau, declare la integració del personal funcionari sol·licitant del cos, a extingir, de professors tècnics de Formació Professional en el cos de professors d'Ensenyament Secundari, per al seu nomenament i expedició del corresponent títol com a personal funcionari de carrera de l'esmentat cos, o en cas contrari desestime la seua sol·licitud.  
  
4. El termini de presentació d'instàncies d'aquest procediment obert, s'estendrà des de la data de finalització del termini establit en l'article 6 de la present convocatòria fins al 19 de gener de 2026, d'acord amb el que es disposa en l'article 8.3 de l'esmentat Reial decret 800/2022, de 4 d'octubre.  
5. Els efectes de les resolucions estimatòries que es dicten en aquest procediment obert es produiran des de la data de la sol·licitud que efectue la persona interessada.  
  
Article 14. Canvi de destinació durant la instrucció del procediment  
D'acord amb el que es disposa en l'article 9 del Reial decret 800/2022, de 4 d'octubre, quan la persona funcionària de carrera que sol·licite la integració en l'àmbit de la conselleria competent en matèria d'educació de la Generalitat Valenciana, siga a través del procediment regulat en l'article 7 o del procediment obert regulat en l'article 13 de la present convocatòria, canvie de destinació a una altra administració educativa durant la seua instrucció, correspondrà a la direcció general competent en matèria de personal docent resoldre la sol·licitud d'integració plantejada, que reconeixerà els efectes que corresponguen fins a la data de canvi de destinació, i donarà trasllat de l'expedient a l'administració educativa de la nova destinació per al reconeixement dels efectes que escaiguen a partir d'aqueixa data.  
  
Article 15. Professorat amb més d'una especialitat en el cos a extingir de professors tècnics de Formació Professional  
El professorat del cos, a extingir, de professors tècnics de Formació Professional que posseïsca més d'una especialitat en aqueix cos, i passe a estar integrat en el cos de professors d'Ensenyament Secundari, mantindrà l'atribució docent com a professor d'Ensenyament Secundari en aquelles especialitats del cos, a extingir, de professors tècnics de Formació Professional de les quals siga titular a data de la seua integració.  
  
  
Article 16. Recursos  
1. Conforme al que es disposa en l'article 24 de la Llei 39/2015, d'1 d'octubre, del procediment administratiu comú de les administracions públiques, la falta de resolució expressa a les sol·licituds o reclamacions regulades en aquesta ordre tindrà efectes desestimatoris.  
2. D'acord amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra la present ordre, que posa fi a la via administrativa, es podrà recórrer potestativament en reposició davant la consellera d'Educació, Cultura i Esport en el termini d'un mes a comptar des de l'endemà de la publicació en el Diari Oficial de la Generalitat Valenciana; o bé, plantejar directament un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació, sense perjudici de qualsevol altre que estime convenient al seu dret.  
  
València, 15 de març de 2023  
  
La consellera d'Educació, Cultura i Esport,  
RAQUEL TAMARIT IRANZO  
  
  
  
  
ANNEX I  
Sol·licitud  
  
Sol·licitud de participació en el procediment d'integració del professorat del cos, a extingir, de professors tècnics de Formació Professional en el cos de professors d'Ensenyament Secundari per a funcionaris de carrera dependents de l'àmbit de gestió de la Conselleria d'Educació Cultura i Esport  
  
1. Dades de la persona participant  
Nom:  
Primer cognom:  
Segon cognom:  
Home/ Dona:  
NIF/NIE:  
Centre de destinació en el moment d'inscriure la sol·licitud:  
Cos:  
Especialitat  
Situació administrativa (marqueu el que calga):  
Servei actiu, serveis especials, excedència per cura de familiars, excedència per raó de violència de gènere, excedència per raó de violència terrorista.  
Domicili a l'efecte de notificació  
Adreça:  
Codi postal:  
Municipi:  
Província:  
Correu electrònic:  
Telèfon:  
2. Especialitat del cos, a extingir, de professors tècnics de Formació Professional de la qual és titular:  
3. Altres especialitats de les quals disposa en el cos a extingir de Professors Tècnics de Formació Professional:  
4. Data de nomenament com a funcionari de carrera en el cos, a extingir, de professors tècnics de Formació Professional:  
5. Titulació Acadèmica que s'al·lega:  
6. Data en què s'ha obtingut el títol al·legat:  
7. Autoritze consulta (Registre Nacional de Titulats Universitaris Oficials). Sí que autoritze/NO autoritze  
En cas de no autoritzar, la persona interessada haurà de presentar la documentació acreditativa d'acord amb la convocatòria  
  
  
  
ANNEX II  
Cos de professors d'Ensenyament Secundari  
  
Codi MEFP Codi GVA Especialitat  
590231 2C1 Equips electrònics  
590205 2A1 Instal·lació de manteniment d'instal·lacions tèrmiques i de fluids  
590206 2A2 Instal·lacions electrotècniques  
590207 2A3 Instal·lacions i equips de cria i cultiu  
590208 2A4 Laboratori  
590210 2A5 Màquines, serveis i producció  
590212 2A6 Oficina de projectes de construcció  
590213 2A7 Oficina de projectes de fabricació mecànica  
590214 2A8 Operacions i equips d'elaboració de productes alimentaris  
  
590215 2A9 Operacions de processos  
590216 2B1 Operacions i equips de producció agrària  
590219 2B2 Procediments de diagnòstic clínic i ortoprotètic  
590220 2B3 Procediments sanitaris i assistencials  
590221 2B4 Processos comercials  
590222 2B5 Processos de gestió administrativa  
590224 2B6 Producció tèxtil i tractaments fisicoquímics  
590225 2B7 Serveis a la comunitat  
590227 2B8 Sistemes i aplicació informàtiques  
590229 2B9 Tècniques i procediments d'imatge i so  
  
  
  
  
ANNEX III  
Cos de professors especialistes en sectors singulars de formació professional  
  
Codi MEFP Codi GVA Especialitat  
598001 3A1 Cuina i pastisseria  
598002 3A2 Estètica  
598003 3A3 Fabricació i instal·lació de fusteria i moble  
598004 3A4 Manteniment de vehicles  
598005 3A5 Mecanitzat i manteniment de màquines  
598006 3A6 Patronatge i confecció  
598007 3A7 Perruqueria  
598008 3A8 Producció en arts gràfiques  
598009 3A9 Serveis de restauració  
598010 3B1 Soldadura